રાજપીપળા નજીક ધનેશ્વર મહાદેવના મહંતની જમીન વિવાદ હત્યા
ગુરુવાર, ડિસેમ્બર 13 2018, 02:58 Hrs(IST)
નવગુજરાત સમય | Publish Date: Nov 18 2018 7:50PM
- દસ થી વધુ હુમલાખોરોએ પૂર્વ આયોજિત કાવતરું રચી બેટ અને લાકડીઓ વડે હુમલો કરીને હત્યા કરી હોવાનું સપાટી પર આવ્યુ
- યશપાલસિંહ ગોહિલ સહિત દસ વ્યક્તિઓએ જમીન વિવાદની અદાવત રાખીને મારી પર શશસ્ત્ર હુમલો કર્યો હોવાનું મહંત રામપ્યારેદાસ ત્યાગીનું મરણોન્મુખ નિવેદન
નર્મદા જિલ્લાના નાંદોદ તાલુકામાં આવેલા રામપુરા ગામમાં ધનેશ્વર મહાદેવ મંદિરના મહંત રામપ્યારેદાસ ત્યાગીની હત્યા કરવામાં આવી હોવાની ઘટના શનિવારે બની હતી. આ હત્યા પાછળ જમીનના મામલો કારણભૂત હોવાનો ઘટસ્ફોટ થયો છે. જમીન મુદ્દે જ પૂર્વ આયોજિત કાવતરું રચી નજીકના જ ગોપાલપુરા ગામના એક વ્યક્તિએ તેના દસ જેટલા સાથીદારો સાથે બેટ અને લાકડીઓ વડે હુમલો કરીને હત્યા કરતા ચકચાર મચી જવા પામી છે.
સૂત્રોના જણાવ્યા અનુસાર નર્મદા જિલ્લાના નર્મદા નદી કિનારે આવેલ રામપુરા સ્થિત ધનેશ્વર મહાદેવ મંદિરના મહંત રામપ્યારેદાસ ત્યાગીગી શનિવારે રાજપીપળા બજારથી શાકભાજી ખરીદી પરત મંદિરે ફરતા હતા, ત્યારે રામપુરથી નજીક કલી મકવાણા ગામ પાસેના ગરનાળા પાસે ગોપાલપુરા ગામના યશપાલસિંહ ગોહિલ અને અન્ય અજાણ્યા દસ વ્યક્તિઓએ પૂર્વ આયોજિત કાવતરું રચીને હુલ્લડ મચાવી બેટ અને લાકડીઓ વડે અચાનક હુમલો કરી મહંતને ગંભીર ઈજાઓ પહોંચાડી હતી. જેમાં મહંત રામપ્યારેદાસ ત્યાગીના શરીરે ભારે ગંભીર ઈજાઓ થઈ હતી. ઇજાગસ્ત મહંતને ગંભીર હાલતમાં 108 ઇમરજન્સી વાન દ્વારા રાજપીપળા સિવિલ હોસ્પિટલમાં સારવાર માટે ખસેડવામાં આવ્યા હતા. દરમિયાન મહંત રામપ્યારેદાસ ત્યાગીને વધુ ગંભીર ઈજાઓ હોવાથી વધુ સારવાર અર્થે વડોદરા એસ.એસ.જી.હોસ્પિટલ ખસેડવાની તજવીજ વચ્ચે જ મહંતનું મોત થયું હતું.
મહંતની આ હત્યા પાછળનું મૂળ જમીન વિવાદ હોવાનું બહાર આવ્યું હતું. રામપુરા ધનેશ્વર મંદીરની આજુબાજુમાં યશપાલસિંહ ગોહિલની ખેતીની જમીન આવેલી છે. આ જમીન પૈકી કેટલોક હિસ્સો મરણ જનાર ધનેશ્વર મંદિરના મહંત રામપ્યારેદાસ ત્યાગીએ ખરીદ્યો હોવાનું ચર્ચાઈ રહ્યું છે. ત્યારથી યશપાલસિંહ ગોહિલ અને મહંત રામપ્યારેદાસ ત્યાગી વચ્ચે જમીન માપણીને લઈને વિવાદ ચાલતો આવતો હતો. શનિવારે સાંજે આ વિવાદે ખૂની રંગ પકડ્યો હતો.
વધુમાં મહંત રામપ્યારેદાસ ત્યાગીએ પોતાના મૃત્યુ પહેલા થયેલી સારવાર દરમિયાન રાજપીપળા પોલીસને મરણોન્મુખ નિવેદન આપી યશપાલસિંહ ગોહિલ સહિત દસ વ્યક્તિઓએ જમીન વિવાદની અદાવત રાખીને પોતાના ઉપર શશસ્ત્ર હુમલો કર્યો હોવાની વાત જણાવી હતી. જે બાદ મહંતના ગુરુભાઈ બજરંગદાસજી અભિરામજી ત્યાગીએ યશપાલસિંહ ગોહિલ અને અન્ય દસ જેટલા ઈસમો સામે હત્યા, હુલ્લડ સહિતની કલમો હેઠળ ફરિયાદ આપતા પોલીસે ગુનો દાખલ કરી આરોપીની ધરપકડની તજવીજ હાથ ધરી છે. હાલ યશપાલસિંહ સહિતના હુમલાખોરો ફરાર થઈ ગયા છે.